44-shaxmat Olimpiadasi
44-Shaxmat olimpiadasi (Chennay shaxmat olimpiadasi deb ham ataladi), Xalqaro shaxmat federatsiyasi (FIDE) tomonidan tashkil etilgan erkaklar va ayollar oʻrtasidagi turnirlar, shuningdek, shaxmat oʻyinini ommalashtirishga qaratilgan bir qancha tadbirlarni oʻz ichiga oladi. 2022-yilning 28-iyulidan 10-avgustigacha Hindistonning Tamilnadu shtatining Chennay shahrida boʻlib oʻtmoqda. Bu Hindistonda bo‘lib o‘tayotgan birinchi shaxmat olimpiadasi hisoblanadi. Tadbir dastlab Xanti-Mansiyskda shaxmat boʻyicha 2019-yilgi Jahon kubogi bilan birga boʻlib oʻtishi kerak edi, biroq Moskvaga koʻchirildi va 2020-yil 5–17-avgust kunlari oʻtkazilishi moʻljallangan edi. Biroq mazkur turnir COVID-19 pandemiyasi atrofidagi xavotirlar natijasida qoldirildi va Rossiyaning Ukrainaga bosqini sabab Chennayga koʻchirildi. Ishtirokchilarning umumiy soni 1 736 ta boʻlib, jumladan, erkaklar bahslarida 937 nafar, ayollar musobaqasida 800 nafar ishtirokchi qatnashadi. Roʻyxatdan oʻtgan jamoalar soni erkaklar boʻlimda 186 mamlakatdan 188 ta, ayollar boʻlimida esa 160 ta davlatdan 162 tani tashkil etadi. Har ikki boʻlimda ham jamoalar ishtiroki boʻyicha rekord oʻrnatildi. Shaxmat Olimpiadasining asosiy joyi Sheratondagi Four Points konferentsiya markazi boʻlib, ochilish va yopilish marosimlari Javoharlaʼl Neru stadionida boʻlib oʻtadi. Turnir bosh hakami fransiyalik xalqaro referi Loran Freyddir. Turnir davomida FIDE 93-Kongressi ham oʻtkazildi va unda Arkadiy Dvorkovich FIDE prezidenti etib qayta saylandi, besh karra jahon chempioni Viswanathan Anand esa Dvorkovichning o‘rinbosari etib tayinlandi.